THANA บวก 4.27% หลังแจ้งงบฯปี 60 โตทะลัก 93% พร้อมปักธงยอดขายปี 61 โต 20%
THANA บวก 4.27% หลังแจ้งงบฯปี 60 โตทะลัก 93% พร้อมปักธงยอดขายปี 61 โต 20% เน้นการตลาดแบบออนไลน์-ไดเรกมาร์เก็ตติ้งมากขึ้น โดย ณ เวลา 11.35 น. อยู่ที่ระดับ 2.44 บาท บวก 0.10 บาท หรือ 0.10 บาท หรือ 4.27% ด้วยมูลค่าซื้อขาย 21.92 ล้านบาท
9 ก.พ. 2561

ผู้สื่อข่าวรายงานว่า บริษัท ธนาสิริ กรุ๊ป จำกัด (มหาชน) หรือ THANA ณ เวลา 11.35 น. อยู่ที่ระดับ 2.44 บาท บวก 0.10 บาท หรือ 0.10 บาท หรือ 4.27% ด้วยมูลค่าซื้อขาย 21.92 ล้านบาท

นายสุทธิรักษ์ เสถียรภาพอยุทธ์ กรรมการผู้จัดการ เปิดเผยว่า บริษัทตั้งเป้ายอดขายรอรับรู้รายได้ในปี 61 เติบโต 15-20% จากปี 60 มียอดขาย 986 ล้านบาท ซึ่งโต 24% จากปีก่อน เพราะมองว่าในปี 61 น่าจะเป็นไปในทิศทางที่ดีโดยมียอดขายที่รอรับรู้รายได้แล้วกว่า 280 ล้านบาท
ในปี 60 กำไรเพิ่มขึ้นมาที่ 33.83 ล้านบาท หรือเพิ่มขึ้น 92.84% จากปีก่อนมีกำไร 17.5 ล้านบาท ยอดโอน 828 ล้านบาท โตขึ้น 5.2 % เป็นผลมาจากความพร้อมของสินค้า ปรับกระบวนการตรวจรับมอบบ้านและการยื่นขอสินเชื่อลูกค้า (Pre-approve) ให้สอดคล้องกับการขายมากขึ้น คุมค่าใช้จ่ายทางการตลาดให้เหมาะสม ปรับกลยุทธ์การตลาด หันมาใช้การตลาดแบบออนไลน์ และไดเรกมาร์เก็ตติ้งให้มากขึ้น
ส่วนรายได้จากการขาย ในปี 60 เพิ่มขึ้นประมาณ 41.3 ล้านบาท หรือเทียบเป็น 5.2% มีสาเหตุมาจากความพร้อมของสินค้าในโครงการ ประกอบกับการปรับขบวนการตรวจรับมอบบ้านและการยื่นขอสินเชื่อลูกค้าให้สอดคล้องกับการขายมากขึ้น อนึ่ง ในไตรมาส 3 บริษัทฯ มีรายได้อื่น จากการได้รับค่าทดแทนค่าที่ดินพร้อมดอกเบี้ยตามคำพิพากษาศาลปกครองสูงสุดจำนวนรวมประมาณ 7.4 ล้านบาท
อัตรากำไรขั้นต้นในปี 60 ลดลงจาก 32.5% เป็นร้อยละ 32.1% โดยหลักๆ มาจากกลยุทธ์ด้านการปรับราคาสำหรับกลุ่มสินค้าบางกลุ่มเพื่อใช้ส่งเสริมการตลาด
ทั้งนี้ THANA ยังแจ้งตลาดหลักทรัพย์ฯด้วยว่า ที่ประชุมคณะกรรมการบริษัทเมื่อวานนี้ (8 ก.พ.) มีมติให้เสนอต่อที่ประชุมสามัญผู้ถือหุ้นพิจารณาอนุมัติการลดทุนจดทะเบียน โดยตัดหุ้นที่ยังไม่ได้ออกจำหน่าย หลังจากนั้นให้เพิ่มทุนจดทะเบียนแบบมอบอำนาจทั่วไป (General Mandate) เป็น 329.18 ล้านบาท จากเดิมที่ 253.21 ล้านบาท
โดยออกหุ้นเพิ่มทุน 75.96 ล้านหุ้น พาร์หุ้นละ 1 บาท จัดสรรให้กับผู้ถือหุ้นเดิมตามสัดส่วน (RO) และบุคคลในวงจำกัด (PP) เพื่อใช้เป็นเงินทุนหมุนเวียนในกิจการ รองรับการขยายธุรกิจในอนาคต และเพื่อชำระคืนเงินกู้ของบริษัท